- მისი სიცოცხლის ბოლო დღეები მძიმედ მახსენდება, ძალიან ავად იყო, გამაყუჩებლებს იკეთებდა, მაგრამ მაინც ბოლომდე ფეხზე იდგა. ჩემი ვაჟიშვილი მაშინ 15 წლისა იყო, საავადმყოფოში ის უვლიდა. პრაქტიკულად ხელში ჩააკვდა ბაბუა, რომელიც ძალიან უყვარდა. ალბათ მამაჩემი ძალიან ცოდო იქნებოდა, დედა რომ პირველი წასულიყო, ის უფრო რბილი კაცი იყო, დედა კი ძლიერი პიროვნება გახლდათ, რომელმაც ცხოვრებაში ბევრი განსაცდელი და ტანჯვა გამოიარა: მამა დაუხვრიტეს, დედა გადაუსახლეს. ალბათ ამიტომაც, დედამ ღირსეულად გადაიტანა მეუღლის სიკვდილი და 10 წლის შემდეგ ისიც იმქვეყნიურ საუფლოს შეუერთდა.